
A páros paritású Pn transzportszámítási módszer vizsgálata

Reaktorfizikai számítások végzéséhez számos különböző transzportszámítási módszer közül választhatunk a probléma jellegétől, a rendelkezésre álló számítástechnikai kapacitástól, az időkerettől és egyéb tényezőktől függően. Elmondható azonban, hogy a gyakorlatban az elsőrendű transzportszámítási módszerek előnyt élveznek a másodrendűekkel szemben, az utóbbi módszereket csak ritkábban alkalmazzák, annak ellenére, hogy igényelt számítógépi kapacitás szempontjából kedvezőbbek. Jellemzően diffúziószerű egyenletek rendszeréhez juthatunk el a másodrendű közelítések esetén, ezek pedig nagy hatékonysággal oldhatóak meg numerikusan. Másfelől komolyabb transzportproblémákat az elsőrendű és integrális módszerek jobban kezelnek, így ezek esetén a nagyobb kapacitásigény és az ezzel járó magasabb költségek indokoltak lehetnek; tehát adott reaktorfizikai problémához a megfelelő transzportközelítés választása egyfajta optimalizációs folyamatként fogható fel.
Jelen dolgozat célja, hogy a másodrendű transzportszámítási módszerekben rejlő lehetőségeket, alkalmazhatóságukat vizsgálja egy választott módszeren, a páros paritású Pn transzportközelítésen keresztül. A páros paritású Pn transzportközelítés tanulmányozása tehát indokolt, hiszen mind a közelítés és peremfeltételeinek elméleti származtatása, mind pedig a reaktorfizikai kódba való implementálásának numerikus vonatkozásai más másodrendű transzportszámítási módszereknél is relevánsak lehetnek. A tekintett transzportközelítés vizsgálatának szerves részét képezi, hogy működését gyakorlatban is demonstráljuk, erre egy általam fejlesztett végeselem-módszeren alapuló reaktorfizikai kód szolgál.
Jelen munka a páros paritású Pn transzportszámítási módszert a klasszikus értelmezés szerinti peremfeltételeivel dolgozza fel, a reaktorfizikai kódba is ezek kerültek implementálásra. Hosszabb távon viszont cél a klasszikus és a Pn közelítésnél gyakorlatban alkalmazott peremfeltételeket egy keretrendszerbe foglalni, valamint egy jellemzően elsőrendű egyenletekre megalkotott, az ún. Riemann-módszer alkalmazhatóságát is megvizsgálni másodrendű egyenletek peremfeltételeinek megfogalmazására.



